
Endorezekcióval szerzett első tapasztalatok Magyarországon

Kulcsszavak: Uveális melanoma; endorezekció; szemmegtartó kezelés; sugárkezelés; nemzetközi együttműködés
Célkitűzés: Az uveális melanoma a leggyakoribb felnőttkorban előforduló primer rosszindulatú
intraocularis daganat. Hazánkban a közepes méretű daganatok kezelésére 1986 óta rendelkezésre áll a brachyterápia Ru-106 applikátorokkal, de a nagyméretű, 7 mm feletti vastagságú daganatokat 2023-ig kizárólag a szemgolyó eltávolításával lehetett kezelni. A nagyméretű daganatok kezelése kihívást jelentő a besugárzás okozta mellékhatások miatt, és csak speciális szemészeti onkológiai központokban elérhető.
Célunk a Debreceni Egyetem Klinikai Központ Szemklinikán bevezetésre került endorezekciós eljárás első eredményeinek ismertetése.
Betegek és módszerek: Az Esseni Egyetem Szemklinikával folytatott nemzetközi együttműködés
segítségével a Debreceni Egyetem Szemklinikán bevezetésre került a nagyméretű uveális melanomák kezelésére a külső besugárzás után végzett endorezekció. Az első műtét 2023. december 7-én történt. Az elmúlt egy év eredményeinek retrospektív elemzését végeztük.
Eredmények: 2023 decembere óta 15 endoresectio történt. A betegek átlagéletkora a műtét idején 53(±12,93) év volt, 10 férfi és 5 nő. Átlagosan a kiindulási legjobb korrigált látásélességük 0,61 (±0,39) volt. Az ultrahanggal mért átlagos felfedezéskori tumorvastagság 9,15 (±1,53) mm, a legnagyobb átmérő átlaga 13,1(±3,39) mm. Bár az átlagos követés idő még elég rövid, 6 (±4,84) hónap, de eddig minden szemet sikerült megőriznünk, egy esetben volt szükség ismételt beavatkozásra. Az utolsó kontroll vizsgálatokon nem tapasztaltunk retina leválást, üvegtesti vérzést vagy emelkedett szemnyomást. A műtétek után az átlagos legjobb korrigált látásélesség 0,26 (±0,26).
Következtetés: Nemzetközi együttműködés segítségével Magyarországon is lehetővé vált a nagyméretű uveális melanomák szemmegtartó kezelése. Bár az ismert, hogy az endorezekció nem akadályozza meg az áttétek kialakulását, de jelentős életminőség-javulást eredményezhet, hiszen lehetőséget biztosít a szem megőrzésére és használható látás megtartására még a nagy kiterjedésű uveális melanómában szenvedő betegek esetében is



